Gehoor bekoor met sang | Netwerk24
Gehoor bekoor met sang
Lede van die Clarens Vintage-sanggroep is van links Chris Swart, Bertus Jansen en Dons Kritzinger. Foto’s: Martinette Hay
Die Clarens Vintage-sanggroep het op Saterdag 16 November ’n genotvolle soirée by die Clarens-gholfklubhuis aangebied, met nommers waarby elkeen in die gehoor aanklank kon vind.
Die geleentheid was ten bate van die Laerskool Clarens se marimba-groep. Dié groep is in 2017 gestig en het in September vanjaar aan ’n musiekfees in George deelgeneem.
Die lede het nommers soos “Mama Thembu’s Wedding” en “Mangwani Mpulele” uitvoer.
Die Clarens Vintage-sanggroep, onder leiding van dr. René Human, is ’n groep mansstemme wat sedert 2013 in die omgewing bekendheid met optredes verwerf. Die mans het die gehoor beïndruk met hul weergawes van onder meer “Green Door”, “Plea for Africa”, “Sonneblom uit Bethlehem” en “Cent Mille Chansons”.
Ou gunstelinge van dié groep, “Ukuthula” en “Hey Jude”, roer steeds hartsnare.
’n Hoogtepunt was “Karoonag”, oorspronklik gesing deur Coenie de Villiers. Om almal in ’n Kersfeesluim te kry, het hulle “Feliz Navidad” opgevoer.
Adele Fourie, Jeannette Jacobsz en Gerda Oosthuizen het as gaskunstenaars opgetree.